Document ID: 31994D0460

ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Ιουλίου 1994 με την οποία καλείται η Ελληνική Δημοκρατία να αναβάλει τη θέσπιση του σχεδίου κανονισμού για την επισήμανση των τροφίμων που περιέχουν γλυκαντικές ύλες (Το κείμενο στην ελληνική γλώσσα είναι το μόνο αυθεντικό) (94/460/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους (1), όπως τροποποιήθηκε τελευταία από την οδηγία 93/102/ΕΟΚ της Επιτροπής (2), και ιδίως τα άρθρα 16 και 17,
Εκτιμώντας:
ότι, σύμφωνα με τη διαδικασία που προβλέπει το άρθρο 16 παράγραφος 2 της οδηγίας 79/112/ΕΟΚ, οι ελληνικές αρχές κοινοποίησαν στην Επιτροπή την πρόθεσή τους για τη θέσπιση σχεδίου τεχνικών διατάξεων σχετικά με την επισήμανση των τροφίμων που περιέχουν γλυκαντικές ύλες-
ότι το εν λόγω σχέδιο αποβλέπει στη θέσπιση υποχρεωτικών ενδείξεων στην επισήμανση των τροφίμων που περιέχουν γλυκαντικές ύλες με σκοπό αφενός την ενημέρωση του καταναλωτή για την παρουσία των εν λόγω ουσιών στο είδος διατροφής και αφετέρου στην πληροφόρησή του για ενδεχόμενη καθαρτική δράση ορισμένων γλυκαντικών ουσιών-
ότι πρέπει να αναγνωρισθεί η χρησιμότητα των ως άνω ενδείξεων- ότι, όμως, ένα μέτρο που εφαρμόζεται μονομερώς στην Ελλάδα συνεπάγεται τη δημιουργία προσκομάτων στις ενδοκοινοτικές ανταλλαγές-
ότι η διαπίστωση αυτή ώθησε την Επιτροπή στη διατύπωση αντίθετης γνώμης σύμφωνα με το άρθρο 16 παράγραφος 2 εδάφιο δεύτερο της οδηγίας 79/112/ΕΟΚ-
ότι η ικανοποιητικότερη λύση του προβλήματος που δημιουργεί το σχέδιο για τη θέσπιση ελληνικών κανονιστικών διατάξεων συνίσταται στη θέσπιση κοινοτικής διατάξεως για τη σήμανση-
ότι, επιπλέον, η κοινή θέση του Συμβουλίου επί της προτάσεως οδηγίας για τις γλυκαντικές ύλες εξουσιοδοτεί την Επιτροπή όσον αφορά τη θέσπιση τέτοιων μέτρων-
ότι, ως εκ τούτου, είναι σκόπιμο να αναβληθεί για κατάλληλο χρονικό διάστημα κάθε εθνική πρωτοβουλία στον τομέα αυτόν-
ότι τα μέτρα που προβλέπονται παρούσα απόφαση είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ελληνική Δημοκρατία οφείλει να αναβάλει για δώδεκα μήνες, αρχής γενομένης από της κοινοποιήσεως της παρούσας αποφάσεως, τη θέσπιση του σχεδίου κανονιστικών διατάξεων που αφορά τους κανόνες επισημάνσεως των τροφίμων που περιέχουν γλυκαντικές ύλες.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 7 Ιουλίου 1994.

Labels: 17
7
3
18
15